รู้จัก “Buffett Indicator” เครื่องชี้วัด ตลาดหุ้นเป็นฟองสบู่แล้ว หรือยัง ?
Buffett Indicator คืออะไร ? ลงทุนแมนจะเล่าให้ฟัง
9 ก.พ. 2565

รู้จัก “Buffett Indicator” เครื่องชี้วัด ตลาดหุ้นเป็นฟองสบู่แล้ว หรือยัง ? /โดย ลงทุนแมน
หลายคนคงเคยเห็นการปรับตัวขึ้นอย่างร้อนแรงของตลาดหุ้นกันมาบ้าง
ซึ่งมักมีคำถามต่อว่า ตลาดหุ้นเป็นภาวะฟองสบู่หรือไม่ ?
ในปัจจุบันก็มีเครื่องชี้วัดอยู่มากมาย ที่นักลงทุนนำไปใช้ดูภาวะภาพรวมของตลาดหุ้น
ซึ่ง “Buffett Indicator” เอง ก็เป็นหนึ่งในเครื่องชี้วัดที่นำไปใช้กัน
แล้ว Buffett Indicator คืออะไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จากชื่อของเครื่องชี้วัด ก็พอเดาได้ว่ามันมีที่มาจากคุณ Warren Buffett 
นักลงทุนต้นแบบ การลงทุนแบบเน้นคุณค่า ที่ได้รับการยอมรับจากนักลงทุนทั่วโลก
ย้อนกลับไปปี 2001 
เรียกได้ว่าเป็นจุดเริ่มต้นของ Buffett Indicator
คุณ Warren Buffett เคยให้สัมภาษณ์กับสื่อ Fortune เกี่ยวกับการดูภาพใหญ่ของตลาดหุ้นว่ามีราคาถูกหรือแพง ผ่านอัตราส่วนอย่างง่าย ๆ
โดยอัตราส่วนที่ว่านั้น ก็คือการเปรียบเทียบระหว่าง
- มูลค่าตลาดของตลาดหุ้นของประเทศ 
- มูลค่าของผลิตภัณฑ์มวลรวมของประเทศ
ซึ่งก็สามารถคำนวณง่าย ๆ โดยนำมูลค่าบริษัทของหุ้นทุกตัว หารด้วย GDP
ในเวลาต่อมาก็ได้ถูกตั้งชื่อเป็น “Buffett Indicator” ตามชื่อของผู้คิดค้น
หรือภาษาทางการก็จะเรียกว่า “Market cap to GDP ratio”
สำหรับวิธีการนำ Buffett Indicator ไปใช้งานนั้น ก็ไม่ได้ซับซ้อนอะไร
หาก Buffett Indicator มีค่าน้อย 
หมายความว่า ตลาดหุ้นอาจอยู่ในช่วงถูก
 
ในทางกลับกันหาก Buffett Indicator มีค่ามาก 
หมายความว่า ตลาดหุ้นอาจอยู่ในช่วงแพง
ซึ่งการสัมภาษณ์ครั้งนั้น คุณ Warren Buffett ได้ยกตัวอย่าง ปี 1999
Buffett Indicator ของประเทศสหรัฐอเมริกาเคยขึ้นไปเกือบถึง 200% 
หรือพูดง่าย ๆ ว่า ตลาดหุ้นมีมูลค่าคิดเป็นเกือบ 2 เท่าของมูลค่า GDP
และเพียงปีเดียวหลังจากนั้น ก็ได้เกิดวิกฤติฟองสบู่ดอตคอมแตก
แล้วปัจจุบัน Buffett Indicator ของประเทศไทยเป็นอย่างไรบ้าง ?
ประเทศไทยมีการประมาณการมูลค่า GDP ปี 2021 ประมาณ 18.0 ล้านล้านบาท 
ในขณะที่ตลาดหุ้นประเทศไทยมีมูลค่า ณ สิ้นเดือนมกราคม ปี 2022 ประมาณ 19.5 ล้านล้านบาท
จะได้ว่า Buffett Indicator ของประเทศไทย เท่ากับ 108% 
หรือประเทศไทยมีมูลค่าตลาดหุ้นเป็น 1.08 เท่าของมูลค่า GDP
ซึ่งหลายคนคงน่าจะสงสัยว่า ประเทศไทยมีค่า Buffett Indicator เท่ากับ 108% 
แล้วตลาดหุ้นอยู่ในช่วงแพงหรือถูก ?
เราลองมาดูข้อมูลของ Buffett Indicator ของประเทศไทยช่วง 10 ปีที่ผ่านมากันก่อน
- ค่าสูงสุดคือ ปี 2017 อยู่ที่ 120%
- ค่าเฉลี่ยประมาณ 97% 
- ค่าต่ำสุดคือ ปี 2011 อยู่ที่ 72%
จากข้อมูลข้างต้นก็พอบอกได้ว่า ตลาดหุ้นของประเทศไทย อยู่ในจุดที่แพงกว่าค่าเฉลี่ยในอดีต 10 ปีที่ผ่านมา
อย่างไรก็ตาม Buffett Indicator เองก็มีข้อจำกัดเช่นกัน 
อย่างเรื่องของบริษัทที่อยู่ในตลาดหุ้นนั้น อาจจะไม่ได้สะท้อนอยู่ในมูลค่า GDP 
ซึ่งก็เป็นข้อควรระวังสำหรับการนำไปใช้งาน
ยกตัวอย่างเช่น ในประเทศเยอรมนีมีธุรกิจ SME ที่เรียกกันว่า “Mittelstand” เป็นส่วนสำคัญที่ขับเคลื่อนเศรษฐกิจเยอรมนี แต่ส่วนใหญ่ก็ไม่ได้จดทะเบียนในตลาดหุ้น
หรือในกรณีอย่างตลาดหุ้นของหลายประเทศ ที่มีบริษัทสัญชาติอื่นเข้ามาจดทะเบียนในตลาดหุ้นเป็นจำนวนมาก แต่ไม่ได้เข้ามาทำธุรกิจในประเทศนั้น ๆ Buffett Indicator ก็อาจจะใช้งานไม่ได้ เช่นกัน
นอกจากนั้น การเปรียบเทียบข้อมูล Buffett Indicator ในอดีต ยังต้องพิจารณาถึงบริบทที่ต่างกันของช่วงเวลาประกอบด้วย เช่น มาตรการทางการเงิน และ อัตราดอกเบี้ยนโยบาย
จากอดีตที่ผ่านมา วิกฤติฟองสบู่ในตลาดหุ้นเกิดขึ้นและจบลงวนเวียนไปตามรอบวัฏจักรอยู่เสมอ
ซึ่งเป็นสิ่งที่เราไม่สามารถหลีกเลี่ยงได้ อีกทั้งยังคาดเดาได้ยาก
แต่หากเรามัวแต่กลัววิกฤติฟองสบู่ในตลาดหุ้น มันก็อาจทำให้เราเสียโอกาสการลงทุนที่ดีไปได้
ดังนั้น สิ่งที่เราควรให้ความสำคัญคือการศึกษาหาความรู้ และเลือกลงทุนในธุรกิจที่เราเข้าใจในราคาที่สมเหตุสมผล
ซึ่งมันก็น่าจะเป็นสิ่งที่ควรทำมากกว่า การมานั่งทำนายว่าตลาดหุ้นเป็นภาวะฟองสบู่แล้ว หรือยัง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
- 
- 
- 
- 
- 
-